
Mezőgazdasági  és Vidékfejlesztési Hivatal

Központi Szerve

 Vidékfejlesztési Támogatások Igazgatósága

MVH. Szabolcs-Szatmár-Bereg Megyei Kirendeltség

4401 Nyíregyháza

Pf.422

TISZTELT MEZŐGAZDASÁGI ÉS VIDÉKFEJLESZTÉSI HIVATAL KÖZPONTI SZERVE !

231/1522/2/21/2009. iktatószámon, a 122/2009./IX.17./ FVM. rendelet alapján a Helyi Vidékfejlesztési Stratégiák LEADER fejezetének végrehajtásához nyújtandó támogatás pályázati felhívás keretében az 1003880 azonosító számú, Komplex térségi turisztikai szolgáltatások fejlesztése cél területre benyújtott, 8671875644 azonosító számon nyilvántartott kifizetési kérelmet T. Cím elutasította.

Ezen elutasító határozat ellen, mint ügyfél, Tiszazugi Turizmus Szövetség /székhely: 5471 Tiszakürt, Bolza Gróf út 5., ügyfél azonosító 1004775328, képv.: Tálas László Elnök/

fellebbezést nyújtok be
és elsődlegesen tisztelettel kérem, hogy az első fokú hatóság a fellebbezésemet saját hatáskörben bírálja le és a kifizetési kérelemnek helyt adni szíveskedjen.

Amennyiben döntését az I. fokú hatóság fenntartja, úgy tisztelettel kérem, hogy jelen fellebbezésemet az összes ügyirataival együtt a II. fokú hatóság részére megküldeni szíveskedjék.

Előadni kívánom, hogy a kifizetési kérelem elutasítására azért került sor, mert a pályázati felhívásban előírt 24 hónapos megvalósítási határidőn túl valósítottuk meg a pályázatban írtakat.

Tény és való, hogy a megvalósítási határidőt a szövetség túllépte, azonban a pályázatban vállaltakat teljesítette. A teljesítést követően, miután a határidő túllépéssel kapcsolatban semmilyen felhívást nem kaptunk, így a kifizetés iránti kérelem benyújtását jogosnak tekintettük.

Hivatkozni szeretnék a 23/2007./IV.17/FVM rendelet 25.§. /6/ bekezdésére, mely lerögzíti, hogy „Amennyiben a támogatási döntés közlésétől számított 24 hónap eltelt és az ügyfél nem rendelkezik, vagy csak egyéb elszámolható kiadásokra vonatkozóan rendelkezik kifizetési határozattal és nincs folyamatban benyújtott kifizetési kérelmével kapcsolatos eljárás, úgy az MVH az ügyfelet végzésben nyilatkozat tételre hívja fel. Az ügyfélnek a végzés közlését követő 15 napon belül kell nyilatkoznia. A végzésnek tartalmaznia kell az arra irányuló nyilatkozattétel kötelezettségét, hogy az ügyfél a művelet megvalósításának hátralévő időszakában a beruházást meg tudja valósítani, vagy a támogatásról lemond.” 

Fenti jogszabályi rendelkezésből egyértelműen azt lehet levonni, hogy abban az esetben, ha a megvalósításra nyitva álló határidő lejárt, akkor az I. fokú hatóságnak végzésben kell felhívni az ügyfelet arra vonatkozóan, hogy a pályázatban vállalt kötelezettséget tudja-e teljesíteni, vagy sem. Miután semmilyen felhívást, vagy végzést nem kapott a szövetség a 24 hónap elteltét követően,  így joggal hihette azt, hogy jogosult a kifizetési kérelem benyújtására. A pályázatban vállalt feladatokat elvégeztük. Megvalósult a térségi összefogást reprezentáló, közösségben szerkeszthető  honlap (www.tiszazug.info, ill. www.tiszazug.hu honlapcímen elérhető), a közössség turizmusát elősegítő minden szereplő által használható film, és a térség településeit bemutató, szolgáltatásaiba bepillantó, korszerű netes és okostelefonos felhasználók által is aktívan használható, továbbfejlesztésre is alkalmas kiadvány. Ez utóbbi két terméket mellékelem, és érem Önöket, hogy a harmadik szellemi terméket a megadott netes elérhetőségen nézzék meg. Szeretném azt is elmondani, hogy a pályázat elnyerése után ezen a halmozottan hátrányos térségen végig söprő gazdasági válság és a kormányzat kistelepülések irányítását átalakító intézkedései közepette a szövetség vezetésének különösen nehéz feladata volt a közösségépítés megvalósításában. Nem önfejűen vágtunk bele a megvalósításba, végig kikértük a helyi Leader Csoport segítségét és az MVH tanácsait. 

Álláspontom szerint mindaddig, míg az I. fokú hatóság a határidő túllépésére vonatkozó végzést az ügyfél részére nem kézbesíti, addig az ügyfél jogosult a kifizetési kérelem benyújtására és előterjesztésére.

Arra tekintettel, hogy az I. fokú hatóság mulasztott, tisztelettel kérem a kifizetési kérelemnek helyt adni szíveskedjék.

Tisztelettel: Tiszazugi Turizmus Szövetség

képv: Tálas László elnök

Melléklet:


1 db Tiszazugi Mozaikok c. film DVD-n



2 db Tiszazugi Barangolások kiadvány



  (egyenként 20 önálló lapból álló gyüjtődosszié)
